Video: Vreemde vrou amper vort met kind in winkel‘n Skermgreep uit ‘n video van die voorval. Lees ook: Vrou vas wat glo kind in winkel gryp Die Vrystaatse polisie ondersoek ’n saak van mensehandel nadat ’n onbekende vrou glo byna die afgelope naweek sonder toestemming met ’n ma van Sasolburg se kleuter uit ’n winkel gestap het. Die vrou het na bewering die driejarige seuntjie gevat en byna met hom uit die winkel gestap terwyl die ma vir haar inkopies betaal het. Toe die ma haar konfronteer, het die vrou doodluiters gesê: “Ek stap uit die winkel met jou kind”. Die vrou het toe begin lag en aangevoer dat sy bloot ’n grap met die ma gemaak het. Dié ma, wat verkies om anoniem te bly, raai nou ouers aan om liefs nie hul kinders saam te neem winkel toe nie. Sy het aan Maroela Media vertel dat sy Vrydag vroegaand enkele kruideniersware by ’n supermark in Sasolburg gaan koop het. Volgens haar het sy drie vroue vroeër in die winkel agter haar opgemerk. Dieselfde vroue het later agter haar in die ry by die betaalpunt gestaan. Die vroue het verskeie kere met ’n winkeltrollie teen haar gestamp, maar sy het dit geïgnoreer. “My aandag was by my kind.” Sy het haar kruideniersware by die betaalpunt uitgepak terwyl haar seuntjie op ’n reling langs haar by die betaalpunt gestaan en speel het. “Ek het die vrou sien nader stap, maar niks vermoed nie. Ek het vir ’n oomblik afgekyk om my bankkaart uit my beursie te haal en toe ek weer sien, toe stap sy weg met my kind. “Ek het regtig vir ’n oomblik gedink die vrou skeer die gek met my, maar toe sien ek sy stap al verder weg …” Die ma vertel dat sy na die vrou gehardloop het en haar seuntjie by die vrou gegryp het. Sy het die vrou gekonfronteer en dié het bloot geantwoord: “Ek stap uit die winkel met jou kind,” voordat sy begin gelag het. Die ma het haar kruideniersware gaan betaal en sy en die winkelbestuurder is toe na die sekuriteitswag sodat dié moes ondersoek instel. Die verdagte vrou het in dié stadium een kant teen ’n muur gestaan en gewag vir die ander twee vroue in die ry om te betaal. “Die sekuriteitswag het haar gevra waarom sy my kind gevat het en sy het weer gelag en gesê dat sy gegrap het en net met hom wou rondloop om hom besig te hou.” Die sekuriteitswag het dit daar gelaat en die ma is huis toe met haar seuntjie. Sy het later die voorval by die polisie aangemeld. “Dit is scary om te dink waar my kind vandag kon wees as ek die vrou net ŉ paar sekondes later met hom sien wegstap het.” Sy vermoed dat haar seuntjie weens sy ouderdom gelukkig nie verstaan het wat byna gebeur het nie en hy is nie getraumatiseer ná die voorval nie. Brig. Motantsi Makhele, woordvoerder van die provinsiale polisie, het die voorval Maandag aan Maroela Media bevestig. Niemand is nog in verband met die voorval in hegtenis geneem nie.